यू–१८ रग्बीको सेमिफाइनल समीकरण
त्रिपुरेश्वरस्थित दशरथ रंगशालामा भएको यू–१८ एसियाली रग्बी सेभेन्स च्याम्पियनसिपमा पहिलो दिन शनिबार पुरुषमा सेमिफाइनल समीकरण तयार भएको छ ।
काठमाडौँ — त्रिपुरेश्वरस्थित दशरथ रंगशालामा भएको यू–१८ एसियाली रग्बी सेभेन्स च्याम्पियनसिपमा पहिलो दिन शनिबार पुरुषमा सेमिफाइनल समीकरण तयार भएको छ ।एसिया रग्बीको आयोजना तथा नेपाल रग्बी संघको व्यवस्थापनमा भएको प्रतियोगिताको समूह ‘ए’ बाट मलेसिया ९ अंकसहित विजेता र भारत ५ अंकसहित उपविजेता बन्दै सेमिफाइनलमा पुगे । समूह ‘बी’ बाट यूएई ९ अंकसहित विजेता तथा दक्षिण कोरिया ७ अंकसहित उपविजेता भएर सेमिफाइनलमा पुगे । सेमिफाइनलमा भारतको भेट यूएईसँग हुनेछ भने दक्षिण कोरियाले मलेसियाको सामना गर्नेछ ।समूह ‘ए’ मा रहेको नेपालले भारतसँगै समान ५ अंक जोडे पनि स्कोर अन्तरमा पछि पर्‍यो । नेपालले भारतलाई १२–१० गोलले पराजित गरेको थियो । नेपाल थाइल्यान्डसँग १५–७ र मलेसियासँग ३४–० गोलले हार्‍यो । पुरुषमा ८ टिम सहभागी छन् । नेपालसहित समूह चरणबाट बाहिरिएका थाइल्यान्ड, बंगलादेश र चाइनिज ताइपेईले प्लेट च्याम्पियनसिपमा पुनः प्रतिस्पर्धा गर्नेछन् । प्लेटमा नेपालले ताइपेई र थाइल्यान्डले बंगलादेशविरुद्ध खेल्नेछन् ।महिला राउन्ड रोविन लिगमा भारत र थाइल्यान्डले ३–३ खेल खेल्दै ७–७ अंक जोडेका छन् । ५ टिम सहभागी राउन्ड रोबिनमा दुवैको १–१ खेल बाँकी छ । २–२ खेल खेलेका यूएई, नेपाल र मलेसियाको क्रमशः ६, २ र २ अंक छ । नेपाली टोली थाइल्यान्डसँग ३९–० र यूएईसँग ४१–० ले पराजित भएको थियो ।